Pressiteade
2. mai 2020

**Kriis aitab suurperedel rohkem väärtuslikku aega koos veeta**

**Tublisid suurperesid iseloomustabki eelkõige ettevõtlikkus ja laste arengusse panustamine, sõnas Eesti Lasterikaste Perede Liidu president Aage Õunap, kes korraldab 16. aastat järjest Aasta Suurpere konkurssi.**

 „Meile on see kriis väga positiivselt mõjunud – oleme koguaeg ninapidi koos, teeme koos rohkem asju ja ka vanematena on meis kasvanud motivatsioon panustada rohkem oma lastesse ja kodusse,“ sõnas Aasta Suurpere 2018 tiitli võitnud pereisa **Taavi-Aadu Ait**, kelle pere on tänaseks kasvanud viielapseliseks. „Tore on näha oma lapsi koos kasvamas ja tegutsemas. Näha, seda kuidas nad oskavad hinnata üksteise tuge ja arvestavad teineteisega. Suurimad raskused on alati seotud ajaga. Kahjuks aega juurde osta ei saa. Mida rohkem teed ning mida rohkem sinu ja su pere ümber toimub, seda kiiremalt aeg läheb. Kahju on, et lapsed kasvavad nii kiiresti ja kahju kui alati ei jõua piisavalt kõigile tähelepanu pöörata. Teistpidi vaadates on tore avastada, kui suur ja iseseisev mõni neist juba on.“

Aage Õunapi sõnul on sellel aastal konkursile üles seatud juba 36 perekonda, mis on lühikese aja kohta muljetavaldav number. „2018. aastal, kui võitjaks oli perekond Ait Saaremaalt, osales konkursil rekordarv perekondi – 53. Kuid eesmärk ei ole kandidaatide rohkus, vaid et osaleksid väärikad ja erilised perekonnad ning neid saab veel esitada kuni 13. maini.“

„Laste kasvatamise ja lasterikkuse väärtustamise juures on oluline see, et nii lapsed kui nende vanemad tunneksid, et nende lapsed on Eesti ühiskonda oodatud. See julgustab ning annab kindlustunnet vanematele suurema perekonna loomiseks,“ lausus Õunap. „Lapsed on vanemate suur looming, edasiviiv ja inspireeriv jõud. Suurperes on alati midagi teistest enam – rohkem eesmärke ja unistusi, rohkem armastust, emotsioone ja lähedust. Lasterikas pere on väärtus kogu ühiskonnale. Kui meil ei oleks lapsi, siis ei pruugiks me teadagi, et argimured on tühised.“

Suurperede liidu juhi sõnul on kõige suuremaks eeskujuks need perekonnad, kus vanemad suudavad oskuslikult kombineerida mitme lapse kasvatamisega kaasnevad toimetused oma isiklike unistuste ja püüdlustega. „Aasta suurpere preemia on üks võimalus liikuda unistuste poole kiiremini,“ märkis Õunap.

2012. aastal tiitli võitnud **Merle Kivimäe-Laidro** sõnul on suurperede igasugune märkamine alati positiivne, sest suure perega kaasneb ka suur töö. „Koroona ajal meil küll igav ei ole ei ole olnud, sest pidevalt on 7 inimest majas liikumas olnud. Tänu suurele perele oleme õppinud hakkama saama ise erinevates olukordades ja pole see koroona ju veel maailma lõpp! Tänasel päeval on eriti oluline märgata teisi enda ümber ja aidata, kus võimalik. Kokku hoides ja hoolides suudame koos palju rohkem kui uhkes üksinduses laiutades.“

Aasta Suurpere konkursile saab esitada kandidaate kodulehel <https://www.lasterikkad.ee/lood/#5154> kuni 13. maini. Tiitel ja Bigbanki poolt välja antav stipendium summas 7000 eurot antakse võitjale üle 24. mail saates „Hommik Anuga“.

Aasta Suurpere konkurssi toetab Bigbank AS.

Eesti Lasterikaste Perede Liit on loodud 1996. aastal eesmärgiga toetada lasterikkaid peresid Eestis. Organisatsiooni kuulub 19 ühendust, kes koondavad enda alla perekonnad, kus lapsi on kasvamas neli ja enam.

Lisainformatsioon:

Aage Õunap

President

Eesti Lasterikaste Perede Liit

Email: aage@lasterikkad.ee

Tel: 5553 5482

[www.lasterikkad.ee](http://www.lasterikkad.ee/)